For første gang bevæger Nordjyllands Politi sig nu ud på de sociale medier. Fremover vil man kunne følge politiet på Twitter. - Det handler i første omgang om at høste erfaringer med Twitter, og vi vil løbende vurdere vores tilstedeværelse på Twitter, siger politiinspektør ved Nordjyllands Politi, Marianne Vestergaard-Lau. Det er især ved større begivenheder såsom fodboldkampe, indbrudskampagner, ulykker eller efterlysninger, at politiet regner med at bruge Twitter. Her kan både borgere og politiet ofte hjælpe hinanden. - Vi glæder os til at prøve kræfter med Twitter. Vi ser Twitter som en god mulighed for at kommunikere hurtigt og direkte med borgerne, siger Marianne Vestergaard-Lau. Marianne Vestergaard-Lau understreger, at man ikke vil kunne sende anmeldelser eller tips til politiet via Twitter. Den slags foregår også i fremtiden via en personlig henvendelse, per telefon 114 eller politi.dk.

Opsummering:
Politiet vil tættere på borgerne og vil i fremtiden tweete til nordjyderne.